Diari Oficial de la Generalitat Valenciana


Sumari del DOGV 7987, del 24-02-2017 (2017/1491)

RESOLUCIÓ de 30 de desembre de 2016, del director general del Servei Valencià d'Ocupació i Formació, per la qual es convoquen per a l'exercici 2017 les subvencions destinades a finançar el manteniment dels agents d'Ocupació i Desenvolupament Local a la Comunitat Valenciana, regulades en l'Ordre 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7987

Data del DOGV
:   24-02-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/1491


Data del document
:   30-12-2016

Organisme emissor
:   Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 30 de desembre de 2016, del director general del Servei Valencià d'Ocupació i Formació, per la qual es convoquen per a l'exercici 2017 les subvencions destinades a finançar el manteniment dels agents d'Ocupació i Desenvolupament Local a la Comunitat Valenciana, regulades en l'Ordre 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball.  
 [2017/1491]  
En el Diari Oficial de la Comunitat Valenciana de 13 d'octubre de 2015, es va publicar l'Ordre 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a finançar el manteniment dels agents d'ocupació i desenvolupament local a la Comunitat Valenciana.  
En la base quarta de l'annex I de l'Ordre 5/2015, de 5 d'octubre, s'estableix que el període subvencionable s'estendrà entre l'1 d'abril de l'exercici en què es convoque l'ajuda i el 31 de març de l'exercici següent, en aplicació de l'article 11 de la Llei 3/2000, de 17 d'abril, de creació del Servei Valencià d'Ocupació i Formació, pel qual es permet que tant l'activitat subvencionada com la despesa que hi siga inherent podran estendre's durant l'exercici següent a aquell en què s'atorgue l'ajuda, sempre que l'activitat s'haguera iniciat l'any de concessió. No obstant això, la disposició final primera de l'esmentada ordre faculta la persona titular de la Direcció General del SERVEF perquè, quan concórreguen circumstàncies que ho aconsellen, puga modificar, mitjançant una resolució, el període subvencionable, el percentatge dels costs laborals i l'import límit de l'ajuda.  
En consideració al fet que la certificació de la Conferència Sectorial d'Ocupació i Assumptes Laborals s'emet en el segon trimestre de l'any, pareix convenient ajustar el període subvencionable amb una extensió diferent de la prevista en l'Ordre 5/2015, de 5 d'octubre. Mitjançant la seua modificació es pretén mitigar la inseguretat jurídica per a entitats i agents afectats, derivada de la concessió de les ajudes en un moment molt posterior al de l'inici del període subvencionable. Atés el principi d'anualitat pressupostària i el termini màxim de dotze mesos previst en l'esmentada ordre, de manera excepcional s'efectuaran en l'exercici 2017 dues convocatòries del programa de manteniment dels agents d'Ocupació i Desenvolupament Local. A fi d'evitar que la publicació de la segona d'aquelles tinga lloc durant el període vacacional o en un moment excessivament avançat de l'exercici pressupostari, el període subvencionable d'aquesta primera convocatòria s'ha limitat a tres mesos.  
Finalment, l'article 167 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix que «En la tramitació anticipada d'atorgament de subvencions, de conformitat amb el que estableix l'article 41 de la present llei, podrà arribar-se al moment procedimental immediatament anterior al de la resolució de la concessió, i haurà de consignar-se en tots els tràmits que tal atorgament estarà condicionat a l'existència, en els pressuposts de l'exercici econòmic següent, de crèdit adequat i suficient per a això».  
En el projecte de pressupostos de la Generalitat per a l'exercici 2017 figura, en el capítol IV del subprograma 322.51, Foment d'ocupació, la línia de subvenció S2941 amb una dotació adequada i suficient per al finançament d'aquestes ajudes.  
En virtut d'això i de conformitat amb l'article 160.4.b De la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Convocatòria 2017  
1. Convocar les subvencions destinades a finançar el manteniment dels agents d'ocupació i desenvolupament local en 2017, regulades en l'Ordre 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a finançar el manteniment dels agents d'ocupació i desenvolupament local a la Comunitat Valenciana (DOCV 13.10. 2015).  
2. Aquestes subvencions es finançaran amb càrrec al capítol 4, codi de línia S2941000, del subprograma 322.51, Foment d'ocupació, per un import global màxim estimat de 1.062.075 euros, fons procedents del Servei Públic d'Ocupació Estatal, d'acord amb la següent distribució provincial de crèdits que té caràcter estimatiu.  
  
Alacant: 257.250 euros.  
Castelló: 202.125 euros.  
València: 602.700 euros.  
3. L'alteració de la distribució estimativa de la dotació no necessitarà cap nova convocatòria. No obstant això, l'alteració serà objecte de publicació en el Diari Oficial de la Generalitat Valenciana, amb caràcter previ a la resolució de concessió, sense que aquesta publicitat implique l'obertura de termini per a presentar noves sol·licituds ni l'inici d'un còmput nou de termini per a resoldre.  
4. En tot cas, la concessió d'aquestes subvencions queda condicionada a l'existència de crèdit adequat i suficient en el pressupost del SERVEF per a l'exercici 2017.  
  
Segon. Objecte i àmbit  
Aquesta convocatòria té per objecte la concessió de subvencions destinades a compensar els costs laborals derivats de la continuïtat dels agents d'ocupació i desenvolupament local en l'àmbit territorial de la Comunitat Valenciana.  
  
Tercer. Beneficiaris i condicions  
1. Podran ser beneficiàries les corporacions locals de la Comunitat Valenciana o entitats dependents o vinculades a aquestes a les quals el SERVEF haguera concedit, en l'exercici 2016, una subvenció per la contractació inicial o pròrroga del contracte de l'agent d'ocupació i desenvolupament local per a la continuïtat de la qual se sol·licita una subvenció nova.  
2. No podran ser beneficiàries les entitats que incórreguen en alguna de les prohibicions establides en els apartats 2 i 3 de l'article 13 de la Llei general de subvencions.  
  
Quart. Període subvencionable i quantia de la subvenció  
1. El període subvencionable s'estendrà entre l'1 d'abril i el 30 de juny de 2017.  
2. La quantia de la subvenció pujarà al 50 % dels costs laborals de l'agent d'ocupació i desenvolupament local, inclosa la cotització empresarial a la Seguretat Social. En tot cas quedaran excloses de la subvenció les despeses per dietes i desplaçaments i les indemnitzacions per raó de servei.  
3. Sense perjudici del que disposa l'apartat 2, la quantia de la subvenció no podrà superar els 3.675 euros per a un període de tres mesos. Aquest import operarà com a límit per a contractacions a jornada completa; en el cas de contractes a temps parcial, l'esmentat import es reduirà de forma proporcional.  
  
Cinqué. Forma i termini de presentació de sol·licituds  
1. Les sol·licituds es formalitzaran en impresos normalitzats que es presentaran en la corresponent direcció territorial del SERVEF, sense perjudici de poder presentar-les en la resta de llocs fixats en la normativa de procediment administratiu comú. Així mateix podrà realitzar-se la presentació telemàtica de les sol·licituds a través de la seu electrònica de la Generalitat, https://sede.gva.es. Per a això, s'haurà de disposar de firma electrònica avançada, bé amb el certificat reconegut d'entitat (persones jurídiques) o bé amb el certificat reconegut per a ciutadans (persones físiques).  
2. El termini per a la presentació de les sol·licituds serà d'un mes a comptar des de l'endemà de la publicació de l'extracte d'aquesta resolució en el Diari Oficial de la Generalitat Valenciana.  
  
Sisé. Documentació que s'ha d'aportar amb la sol·licitud  
1. Les sol·licituds hauran de presentar-se amb aquesta documentació adjunta:  
a) Certificació de l'acord de l'òrgan competent de l'entitat sol·licitant de l'aprovació del projecte per al qual se sol·licita la subvenció.  
b) Certificació del secretari o interventor de la corporació local o òrgan corresponent de les entitats dependents o vinculades a aquesta, on conste que l'entitat disposa d'assignació pressupostària per a fer-se càrrec de les partides no subvencionades pel SERVEF.  
c) Dades de domiciliació bancària segons model normalitzat, quan es tracte d'un nou compte. En cas contrari, serà suficient amb la identificació del compte que corresponga.  
d) Certificació del secretari o interventor de l'entitat o òrgan corresponent de les entitats dependents o vinculades a aquesta relativa a no haver percebut altres subvencions, ajudes, ingressos o recursos que puguen concórrer amb les subvencions establides en aquesta convocatòria.  
e) Declaració responsable del representant legal de l'entitat sol·licitant que aquesta no es troba incursa en les prohibicions per a obtindre la condició de beneficiari establides en els apartats 2 i 3 de l'article 13 de la Llei general de subvencions.  
f) Memòria-projecte en model normalitzat on s'arreplegaran els objectius que es pretenen aconseguir per al període pel qual se sol·licita l'ajuda i s'hi especificaran les accions o els projectes que desenvoluparà l'agent d'Ocupació i Desenvolupament Local.  
g) Informe sobre l'activitat exercida pels agents d'Ocupació i Desenvolupament Local durant el període subvencionat precedent, on s'especificaran i quantificaran els objectius assolits respecte dels declarats en la memòria.  
h) Imprés normalitzat sobre les dades requerides per a la notificació electrònica.  
2. Si l'entitat sol·licitant és una entitat dependent o vinculada a una corporació local, haurà d'adjuntar addicionalment la documentació acreditativa i identificativa tant de l'entitat sol·licitant com del seu representant. Si aquesta haguera sigut aportada anteriorment i no haguera experimentat variació, bastaria amb el certificat del representant acreditatiu que no s'ha produït cap canvi en la documentació identificativa de l'entitat ni en la vigència del nomenament del representant a la data de presentació de la sol·licitud.  
3. La presentació de la sol·licitud comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social.  
No obstant això, el sol·licitant podrà denegar o revocar aquest consentiment efectuant comunicació escrita al SERVEF en aquest sentit. En aquest supòsit, hauran de presentar-se certificats originals positius de l'Agència Estatal de l'Administració Tributària, de la Conselleria d'Hisenda i Model Econòmic i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data d'atorgament de l'ajuda. Així mateix, si la vigència d'aquestes certificacions haguera expirat al temps de tramitar-se els pagaments de la subvenció, caldria presentar nous certificats.  
En el cas de les corporacions locals, la presentació de les declaracions responsables previstes en la lletra e de l'apartat 1 d'aquest punt i en l'apartat 2 del punt dotzé substituiran la presentació de les referides certificacions, d'acord amb l'article 24 del Reglament de la Llei general de subvencions, aprovat pel Reial decret 887/2006, de 21 de juliol.  
  
  
Seté. Instrucció i procediment de concessió  
1. La concessió d'aquestes subvencions es tramitarà en règim de concurrència competitiva, per a la qual cosa es tindrà en compte com a únic criteri el moment en què s'haja presentat la sol·licitud i la resta de la documentació exigida per la convocatòria.  
2. La instrucció correspondrà a les direccions territorials del SERVEF.  
3. L'òrgan instructor podrà demanar als interessats l'aportació addicional dels documents i de les dades aclaridores que estime necessaris per a resoldre sobre la sol·licitud presentada.  
4. Una volta examinades les sol·licituds, l'òrgan instructor emetrà un informe on farà constar que els beneficiaris compleixen tots els requisits necessaris per a la concessió de les ajudes.  
5. En tot cas, la concessió de la subvenció requerirà haver complit els objectius prevists en la memòria anterior i els que, si és el cas, el SERVEF haguera establit en la resolució de concessió per al període subvencionable anterior.  
6. En cada direcció territorial del SERVEF es constituirà un òrgan col·legiat integrat per la persona titular del servei territorial competent en matèria d'ocupació o persona que designe per a la seua substitució, que el presidirà, dos vocals i un secretari, amb veu però sense vot. Els vocals i el secretari seran designats per la persona titular de la direcció territorial del SERVEF entre funcionaris adscrits al servei territorial competent en matèria d'ocupació. L'òrgan col·legiat emetrà un informe on es concrete el resultat de l'avaluació efectuada.  
7. La proposta de concessió es formularà a l'òrgan concedent per l'òrgan col·legiat a través de l'òrgan instructor.  
  
Huité. Resolució i recursos  
1. La competència per a resoldre sobre les sol·licituds presentades correspon per delegació a la persona titular de la Direcció General d'Ocupació i Formació.  
2. La resolució de concessió determinarà la quantia concedida i incorporarà, si és el cas, les condicions, obligacions i determinacions accessòries a què, en coherència amb els objectius establits en el Pla anual de política d'ocupació, haja de subjectar-se el beneficiari.  
3. El procediment podrà resoldre's de forma parcial, a mesura que els sol·licitants presenten la totalitat de la documentació establida en la convocatòria.  
4. La resolució posarà fi a la via administrativa i, contra aquesta, podrà interposar-se un recurs potestatiu de reposició davant de la direcció general del SERVEF en el termini d'un mes a partir de l'endemà de la seua notificació, d'acord amb els articles 123 i 124 de la Llei 39/2015; o un recurs contenciós administratiu en el termini de dos mesos davant del jutjat contenciós administratiu competent, de conformitat amb els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
Nové. Termini de resolució i mitjà de notificació  
1. El termini per a resoldre i publicar les resolucions procedents serà de sis mesos comptats a partir de l'endemà de l'entrada de la sol·licitud en qualsevol dels registres del SERVEF o de la comunicació per part del Servei Públic d'Ocupació Estatal dels crèdits assignats a la Comunitat Valenciana en Conferència Sectorial, si aquesta és posterior a aquella. Una volta haja transcorregut el termini sense que s'haja dictat una resolució expressa, la sol·licitud podrà entendre's desestimada per silenci administratiu.  
2. La notificació de les resolucions i actes de tràmit es practicarà a través de la seu electrònica de la Generalitat (https://sede.gva.es), per a la qual cosa el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques) o bé amb el certificat reconegut per a ciutadans (persones físiques). Amb aquest fi, es remetrà un avís a l'adreça de correu electrònic que figure en l'expedient on s'informarà de la posada a disposició d'una notificació en l'esmentada seu electrònica. La falta de pràctica de l'avís no impedirà que la notificació siga considerada plenament vàlida.  
3. Si, per raons tècniques o de qualsevol altra índole, la notificació electrònica no fóra possible, es practicaria mitjançant un correu certificat.  
  
Deu. Pagament anticipat  
1. Una vegada concedida, podrà anticipar-se el pagament de fins al 30 per cent de l'import de la subvenció concedida o un altre percentatge superior que puga establir-se per acord del Consell.  
2. Si es tracta d'administracions públiques de caràcter territorial i d'organismes públics dependents o vinculats a aquestes, el pagament anticipat no requerirà la constitució de garanties.  
3. Els rendiments financers que es generen pels fons lliurats als beneficiaris no incrementaran l'import de la subvenció concedida, en raó a la seua escassa quantia i la dificultat de la seua aplicació a les activitats subvencionades i del seu seguiment i control.  
  
Onze. Justificació de la subvenció  
En el termini de dos mesos des de la finalització del període subvencionat, els beneficiaris hauran de presentar a la direcció territorial del SERVEF el compte justificatiu de la subvenció concedida, que contindrà els documents següents:  
a) Informe sobre l'activitat exercida pels agents d'ocupació i desenvolupament local durant el període subvencionat, on s'especificaran i quantificaran els objectius assolits respecte dels declarats en la memòria i els que haja pogut assignar el SERVEF.  
b) Nòmines abonades de l'agent d'ocupació i desenvolupament local a què s'imputa la subvenció i els corresponents rebuts de liquidació de cotitzacions a la Seguretat Social.  
c) Certificació del secretari o interventor de la corporació local o òrgan corresponent de les entitats dependents o vinculades a aquesta sobre la despesa final i pagament, en model normalitzat.  
d) Si és el cas, un justificant del reintegrament dels fons no utilitzats, on caldrà consignar la identificació de l'entitat beneficiària i el número d'expedient.  
e) La documentació requerida per al pagament, a la qual fa referència l'apartat 2 del següent punt.  
  
Dotze. Requisits per als pagaments  
1. El pagament de la subvenció, tant l'anticipat com el derivat de la comprovació del compte justificatiu, requerirà que el beneficiari complisca els requisits següents:  
a) Es trobe al corrent en el compliment de les seues obligacions tributàries i davant de la Seguretat Social i no siga deutor per resolució de procedència de reintegrament.  
b) Es trobe al corrent en el compliment de l'obligació de rendició dels seus comptes anuals a la Sindicatura de Comptes.  
2. Als efectes del que disposa l'apartat anterior, el beneficiari haurà d'aportar una declaració responsable relativa a l'article 34.5 de la Llei General de Subvencions; i l'òrgan gestor obtindrà de la Sindicatura de Comptes el certificat sobre el compliment de l'obligació de rendició de comptes anuals.  
  
Tretze. Liquidació de la subvenció  
La liquidació final de la subvenció es produirà una vegada comprovat el compte justificatiu de la subvenció concedida.  
  
Catorze. Resolució de pagament i incidències  
La competència per a efectuar el reconeixement de les obligacions i la proposta de pagament de la subvenció concedida, i també per a resoldre les incidències de qualsevol naturalesa que es produïsquen després de la concessió de les ajudes, correspon per delegació a la persona titular de la direcció territorial del SERVEF.  
  
Quinze. Dret de la competència  
Aquestes subvencions són compatibles amb el mercat comú i no estan subjectes a comunicació o notificació a la Comissió Europea ja que no resulta aplicable el que estableix l'article 107.1 del Tractat de Funcionament de la Unió Europea per estar destinades a entitats públiques o entitats dependents o vinculades a aquestes per a la promoció econòmica de la zona i la implantació de polítiques actives d'ocupació orientades a la generació d'ocupació i activitat empresarial i, per tant, no poden afectar els intercanvis comercials perquè no falsegen ni amenacen falsejar la competència.  
  
Contra aquesta resolució, que esgota la via administrativa, podrà interposar-se un recurs contenciós administratiu en el termini de dos mesos, a comptar des de l'endemà de la seua publicació, davant del corresponent jutjat contenciós administratiu competent, d'acord amb el que estableixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'aquest mateix òrgan en el termini d'un mes, computat en els mateixos termes, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que els interessats puguen presentar qualsevol altre recurs que estimen pertinent.  
  
València, 30 de desembre de 2016.- El director general del SERVEF: Enric Nomdedéu i Biosca.